Diari Oficial de la Generalitat Valenciana


Sumari del DOGV 9198, del 20-10-2021 (2021/10300)

Convocatòria de concurs oposició per a la provisió de dues places de tècnic superior especialitzat o tècnica superior especialitzada (tècnic o tècnica superiors en informació i documentació).
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9198

Data del DOGV
:   20-10-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/10257


Data del document
:   21-09-2021

Organisme emissor
:   Corts Valencianes

Tipus de document
:   Anunci

Descriptors 

:   * concurs administratiu

Convocatòria de concurs oposició per a la provisió de dues places de tècnic superior especialitzat o tècnica superior especialitzada (tècnic o tècnica superiors en informació i documentació). [2021/10061]  
Mesa de ees Corts Valencianes  
Amb la finalitat d'atendre les necessitats de personal de la institució, en exercici de les competències que li atorga l'article 34.1 quart del Reglament de les Corts Valencianes (text actualitzat publicat en el Butlletí Oficial de les Corts Valencianes número 360, de 10.05.2019) i els articles 87 i 88.d i e de l'Estatut del personal de les Corts Valencianes (text consolidat publicat en el Butlletí Oficial de les Corts Valencianes número 320, de 15.11.2018), a proposta de la Secretaria General, la Mesa de les Corts Valencianes, en sessió celebrada el 21 de setembre de 2021, ha acordat, oït el Consell de Personal, amb l'informe favorable previ de la Intervenció de les Corts Valencianes (expedient número TL-TQP-I-JM-7332-50) i informe de l'Assessoria Jurídica, convocar un concurs oposició per a la provisió de dues places de tècnic superior especialitzat o tècnica superior especialitzada (tècnic o tècnica superior en informació i documentació), que es regirà per les següents:  
  
  
Bases de la convocatòria  
  
Primera. Objecte de la convocatòria i normes generals  
És objecte d'aquesta convocatòria la selecció de personal, mitjançant el sistema de concurs oposició, per a la provisió de dues places de tècnic superior especialitzat o tècnica superior especialitzada (tècnic o tècnica superior en informació i documentació) del subgrup A1, vacants en la plantilla de les Corts Valencianes.  
Les places convocades formen part de l'oferta pública d'ocupació de les Corts Valencianes corresponent a l'exercici 2018, aprovada per Acord de la Mesa de les Corts Valencianes número 2.633/IX, de 6 de juny de 2018 (Butlletí Oficial de les Corts Valencianes número 284, de 13.06.2018), i s'hi aplica l'Acord de gestió de les convocatòries de l'oferta pública d'ocupació de les Corts Valencianes de 2018, aprovat per Acord de la Mesa de les Corts Valencianes número 2.786/IX, de 17 de juliol de 2018 (Butlletí Oficial de les Corts Valencianes número 297, de 24.07.2018).  
El nombre de places convocades es pot ampliar, per acord de la Mesa de les Corts Valencianes, en el cas que es produïsquen noves vacants en aquestes places entre la data de convocatòria i la d'inici de les proves.  
De les places convocades, se'n reserva una per a provisió per promoció interna per personal funcionari de carrera de les Corts Valencianes que pertanga a un cos o escala de qualsevol grup o subgrup inferior o a un altre de la mateixa classificació professional, d'acord amb el que s'estableix en l'article 59 de l'Estatut del personal de les Corts Valencianes (text consolidat).  
Les persones aspirants només poden concórrer per un dels torns. Si la plaça reservada al torn de promoció interna en aquesta convocatòria quedara sense cobrir, s'acumularà a la plaça destinada al torn d'accés lliure. I, de manera inversa, si la plaça reservada al torn d'accés lliure en aquesta convocatòria quedara sense cobrir, s'acumularà la plaça destinada al torn de promoció interna.  
La convocatòria es regeix pel que hi ha disposat en aquestes bases i, per a allò que no s'hi preveu, s'apliquen l'Estatut del personal de les Corts Valencianes (text consolidat) i les normes que hi ha previstes en la disposició final primera d'aquest estatut.  
A l'efecte del que hi ha disposat en l'article 45.1.b de la Llei 39/2015, d'1 d'octubre, del procediment administratiu comú de les administracions públiques, es considera efectuada la notificació oportuna a les persones interessades mitjançant la publicació en els taulers d'anuncis, en els butlletins oficials que s'estableixen en aquesta convocatòria i en la pàgina web de les Corts Valencianes www.cortsvalencianes.es.  
Les persones que obtinguen les places que constitueixen l'objecte d'aquesta convocatòria no poden compatibilitzar-les amb l'exercici d'un segon lloc de treball, càrrec o activitat, en el sector públic, ni tampoc amb activitats de caràcter privat, tret dels supòsits d'excepció que s'estableixen en l'Estatut del personal de les Corts Valencianes (text consolidat) i la resta de disposicions vigents en matèria d'incompatibilitats que s'hi apliquen.  
  
Segona. Requisits de les persones aspirants  
1. Condicions generals  
Per a l'admissió a les proves selectives és necessari, d'acord amb el que hi ha disposat en l'article 63 de l'Estatut del personal de les Corts Valencianes (text consolidat), reunir els requisits següents:  
a) Tenir nacionalitat espanyola o ser nacional d'un estat membre de la Unió Europea o nacional d'aquells estats als quals, en virtut de tractats internacionals signats per la Unió Europea i ratificats per Espanya, s'aplique la lliure circulació de persones treballadores en els termes en què aquesta es trobe definida en el Tractat constitutiu de la Unió Europea.  
També hi poden participar el cònjuge, els seus descendents i descendents del cònjuge de les persones espanyoles i de les nacionals d'altres estats membres de la Unió Europea, sempre que no estiguen separades de dret o siguen menors de vint-i-un anys o majors d'aquesta edat dependents.  
b) Tenir complits els 16 anys d'edat i no excedir, si escau, l'edat màxima de jubilació.  
c) Estar en possessió del títol universitari de llicenciatura, enginyeria o grau equivalent o haver complit les condicions per a obtenir-lo abans de la finalització del termini de presentació de sol·licituds.  
En el cas de titulacions obtingudes a l'estranger, s'ha d'estar en possessió de la credencial que n'acredite l'homologació.  
d) No trobar-se inhabilitat o inhabilitada per a l'exercici de la funció pública per sentència ferma.  
e) No haver sigut separat o separada mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions similars a les que exercien en el cas del personal laboral, en el qual haguera sigut separat o separada o inhabilitat o inhabilitada. En el cas de ser nacional d'un altre estat, no trobar-se inhabilitat o inhabilitada o en situació equivalent, ni haver sigut sotmès o sotmesa a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
  
f) Posseir capacitat funcional necessària per a l'acompliment de les tasques que es deriven del lloc de treball a exercir.  
g) Complir els requisits que s'estableixen en aquesta convocatòria.  
  
2. Condicions específiques per a l'admissió al torn de promoció interna  
Per a l'admissió a les proves selectives pel torn de promoció interna, a més de les condicions generals, s'exigeix que la persona aspirant siga personal funcionari de carrera de les Corts Valencianes, pertanga a un cos o escala de qualsevol grup o subgrup inferior o a un altre de la mateixa classificació professional que el de les places convocades i que haja prestat serveis efectius durant, almenys, dos anys com a funcionari o funcionària de carrera en el cos o escala des del qual s'accedeix, d'acord amb el que s'estableix en l'article 59 de l'Estatut del personal de les Corts Valencianes (text consolidat).  
3. Les persones aspirants han de reunir aquests requisits en la data en què acabe el termini de presentació de sol·licituds i mantenir-los durant tot el procés selectiu fins al moment de la presa de possessió.  
  
  
Tercera. Adaptacions per a la realització de les proves  
El tribunal ha de resoldre, per a les persones amb discapacitats que així ho sol·liciten, sobre l'aplicació de les mesures d'adaptació per a fer les proves, i sol·licitar, si ho estima procedent, els dictàmens tècnics que calguen.  
A aquest efecte, les persones interessades han de formular la petició corresponent en la sol·licitud de participació en aquest procediment selectiu. Poden sol·licitar les mesures d'adaptació que necessiten d'acord amb la classificació següent:  
1. Eliminació de barreres arquitectòniques i taula adaptada a la cadira de rodes.  
2. Ampliació del temps de durada de l'exercici. S'ha d'acompanyar un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
3. Augment de la mida dels caràcters de l'examen, per dificultat de visió.  
4. Necessitat d'intèrpret, a causa de sordesa.  
5. Sistema Braille d'escriptura, per a persones invidents.  
6. Altres. Cal especificar-ne quines.  
Si durant el desenvolupament de les proves se susciten al tribunal dubtes raonables respecte a la compatibilitat funcional de la persona aspirant, pot demanar el dictamen corresponent de l'òrgan competent en matèria de discapacitat i, en aquest cas, la persona aspirant pot participar condicionalment en el procés selectiu i queda en suspens la resolució definitiva sobre l'admissió o l'exclusió de les proves fins a la recepció del dictamen.  
  
  
Quarta. Sol·licituds  
1. Drets d'examen  
Els drets d'examen són de 30,00 euros i s'han d'ingressar en el compte de CaixaBank (IBAN) ES64 2761 5984 4076 7857 1596, del qual és titular les Corts Valencianes. El pagament de la taxa s'acredita mitjançant el justificant escaient.  
Estan exemptes del pagament dels drets d'examen les persones següents:  
- Les persones amb discapacitat igual o superior al 33%, les quals han de presentar la certificació de la Conselleria d'Igualtat i Polítiques Inclusives, o òrgans competents d'altres administracions públiques, que acredite discapacitat igual o superior al 33%.  
- Els membres de famílies nombroses de categoria especial o d'una família monoparental de categoria especial. Els membres de famílies nombroses de categoria general o d'una família monoparental de categoria general tenen una bonificació del 50% de la taxa. En tots dos casos hi han d'adjuntar el títol de família nombrosa en vigor, expedit per l'òrgan competent de la Conselleria d'Igualtat i Polítiques Inclusives, o òrgans competents d'altres administracions públiques.  
  
- Les aspirants que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
- Les persones que estiguen en situació d'exclusió social i aquesta s'acredite per l'òrgan competent en matèria de benestar social de l'ajuntament de residència.  
- Les persones en situació de desocupació, amb la presentació prèvia de l'acreditació corresponent.  
La falta de justificació de l'abonament dels drets d'examen o de trobar-se exempta o amb dret a bonificació determina l'exclusió de la persona aspirant del procés selectiu.  
Escau la devolució dels drets d'examen únicament en els supòsits i els procediments previstos en l'article 1.2-6 de la Llei 20/2017, de 28 de desembre, de la Generalitat, de taxes.  
2. Presentació de sol·licituds  
Qui desitge prendre part en aquest concurs oposició ha de presentar la sol·licitud mitjançant una de les formes següents:  
- Presentar o trametre la sol·licitud (segons el model que figura en l'annex II), dirigida a la Presidència de les Corts Valencianes, en el Registre General de la institució, carrer de la Llibertat, 5, de València, o en la forma establida en l'article 16.4 de la Llei 39/2015, d'1 d'octubre, del procediment administratiu comú de les administracions públiques, en el termini de vint dies hàbils, comptadors a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana. En el cas que la publicació no siga simultània, el termini compta a partir de l'endemà de l'última de les publicacions.  
- Presentar la sol·licitud telemàticament: en el termini fixat en el guió anterior, la persona interessada ha de presentar la sol·licitud a través d'internet mitjançant la signatura electrònica, emplenar el formulari habilitat en la pàgina web de les Corts Valencianes www.cortsvalencianes.es i adjuntar-hi els documents en format PDF que cal aportar en virtut del que hi ha disposat en aquesta base. Si es produeix cap incidència tècnica en la presentació telemàtica de sol·licituds, cal ajustar-se al que hi ha disposat en l'article 32.4 de la Llei 39/2015, d'1 d'octubre, del procediment administratiu comú de les administracions públiques.  
  
En la sol·licitud cal fer declaració expressa del torn pel qual s'opta (lliure o promoció interna) i manifestar de manera clara i expressa el compliment dels requisits establits en la base segona d'aquesta convocatòria.  
3. Les persones aspirants han d'acompanyar a la sol·licitud:  
- El justificant acreditatiu de l'abonament dels drets d'examen i/o del document que acredite l'exempció o la bonificació previstes en l'apartat 1 d'aquesta base.  
- Les persones aspirants que no posseïsquen la nacionalitat espanyola i tinguen dret a participar-hi ha d'acompanyar, segons escaiga, els documents següents: fotocòpia compulsada del document d'identitat corresponent o passaport i de la targeta de resident comunitari o de familiar de resident comunitari en vigor o, si escau, de la targeta temporal de resident comunitari o de treballador comunitari en vigor. Així mateix, han de presentar una declaració jurada que no estan separats de dret del seu cònjuge.  
- Les persones aspirants que no posseïsquen nacionalitat espanyola i, d'acord amb la base sisena, estiguen exemptes de la realització de la prova de castellà, han de presentar una fotocòpia compulsada del diploma d'espanyol de nivell superior com a llengua estrangera establit en el Reial decret 1137/2002, de 31 d'octubre, o del certificat d'aptitud en espanyol per a estrangers expedit per les escoles oficials d'idiomes o fotocòpia d'una titulació acadèmica espanyola expedida per l'òrgan oficial competent al territori espanyol.  
La consignació de dades falses en la instància o en la documentació aportada per les persones aspirants comporta l'exclusió del concurs oposició o la nul·litat de la plaça adjudicada, si escau, sense perjudici de les mesures legals que corresponguen. No es valoren els documents que continguen alguna esmena, ratllada o raspadura, llevat que es troben validats amb la signatura de qui els va emetre. Si en qualsevol moment del procés arriba a coneixement del tribunal la manca d'algun requisit o l'existència de dades falses en la documentació lliurada, el tribunal ha de requerir-ne la correcció i l'acreditació fefaent. Si no s'acredita en el termini de deu dies hàbils següents a la notificació del requeriment, el tribunal farà una proposta d'exclusió a la Mesa de les Corts Valencianes, la qual, amb les verificacions prèvies oportunes i l'audiència a la persona interessada, dictarà la resolució motivada que escaiga.  
  
Tant el domicili com l'adreça electrònica que figuren en la sol·licitud es consideren vàlids a l'efecte de notificacions, de manera que són responsabilitat exclusiva de la persona aspirant tant els errors en la consignació d'aquests com la falta de comunicació a l'òrgan convocant de qualsevol canvi d'aquest domicili o de l'adreça electrònica.  
  
La presentació d'una sol·licitud per a participar en aquesta convocatòria comporta l'acceptació d'aquestes bases.  
  
Quinta. Admissió de persones aspirants  
Les persones aspirants queden vinculades a les dades que hagen fet constar en les seues sol·licituds. Únicament poden demanar modificar-les mitjançant escrit motivat, dins el termini de presentació de sol·licituds establit en el punt 2 de la base quarta.  
Acabat el termini de presentació de sol·licituds, per resolució de la Presidència de les Corts Valencianes s'ha d'aprovar la llista provisional de persones admeses i excloses, tant de les que opten pel torn lliure com de les que ho facen per promoció interna, que s'ha de publicar en el Butlletí Oficial de les Corts Valencianes i assenyalar, d'acord amb l'article 68 de la Llei 39/2015, d'1 d'octubre, del procediment administratiu comú de les administracions públiques, el termini de deu dies hàbils, comptadors a partir de l'endemà de la publicació de la llista provisional de persones admeses i excloses, d'esmena dels defectes en què haja incorregut la persona interessada o, si escau, el de reclamacions per a les persones excloses de la llista.  
En el cas que una persona opte en la sol·licitud pel torn de promoció interna i no reunisca els requisits establits per a això, però sí per a optar pel torn lliure, queda admesa en aquest últim.  
En tot cas, a fi d'evitar errors i, si n'hi ha, possibilitar-ne l'esmena dins el termini i en la forma escaient, les persones aspirants han de comprovar que figuren incloses en la llista provisional de persones admeses i excloses i, a més, que els seus noms i les seues dades consten correctament en les llistes pertinents de persones admeses.  
Acabat aquest termini, vistes les reclamacions i esmenats, si escau, els defectes, s'ha de dictar una resolució de la Presidència de les Corts Valencianes que aprove la llista definitiva de les persones aspirants admeses i excloses per a la realització de les proves, tant de les que opten pel torn lliure com de les que ho facen per promoció interna, la qual s'ha de publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es.  
  
  
Sisena. Prova de coneixement del castellà  
Amb caràcter previ a la realització de les proves de la fase d'oposició, les persones aspirants que no posseïsquen la nacionalitat espanyola i el coneixement d'aquesta llengua no es deduïsca del seu origen han d'acreditar el coneixement del castellà mitjançant la realització d'una prova, en la qual s'ha de comprovar que posseeixen un nivell adequat de comprensió i expressió oral i escrita en aquesta llengua.  
El contingut d'aquesta prova s'ha d'ajustar al que hi ha disposat en el Reial decret 1137/2002, de 31 d'octubre, pel qual es regulen els diplomes d'espanyol com a llengua estrangera.  
La prova es qualifica com a apte i no apte. Cal obtenir la valoració d'apte per a passar a realitzar les proves de la fase d'oposició.  
  
El lloc i la data de realització d'aquesta prova s'ha de determinar mitjançant una resolució de la Presidència de les Corts Valencianes i s'ha de donar a conèixer a les persones interessades en la mateixa resolució mitjançant la qual es faça pública la llista definitiva de persones admeses i excloses.  
Queda eximida de fer aquesta prova qui estiga en possessió del diploma d'espanyol de nivell superior com a llengua estrangera establit pel Reial decret 1.137/2002, de 31 d'octubre, o del certificat d'aptitud en espanyol per a persones estrangeres expedit per les escoles oficials d'idiomes o acredite estar en possessió d'una titulació acadèmica espanyola expedida per l'òrgan oficial competent al territori espanyol.  
  
  
Setena. Proves selectives  
El procediment de selecció de les persones aspirants consta de les fases següents, que s'han de realitzar simultàniament i conjuntament per als torns lliure i de promoció interna:  
1. Fase d'oposició  
2. Fase de concurs  
  
1. Fase d'oposició  
1.1. Desenvolupament de la fase d'oposició  
Aquesta fase es compon de tres parts: una part teòrica, que consisteix en un exercici obligatori i eliminatori; una part pràctica, que consisteix en un exercici obligatori i eliminatori, i una prova de valencià, que consisteix en un exercici obligatori, però no eliminatori.  
Després de cada exercici s'ha de fer pública una llista de les persones aspirants, amb expressió de la puntuació aconseguida.  
Amb la finalitat de respectar els principis de publicitat, transparència, objectivitat i seguretat jurídica, el tribunal qualificador ha de publicar, amb anterioritat a la realització dels exercicis, els criteris de correcció, valoració i superació d'aquests, que considere necessari aplicar i que no estiguen expressament establits en les bases d'aquesta convocatòria.  
  
1.2. Part teòrica  
Consisteix en la realització de l'exercici següent: dissertar per escrit durant un temps màxim de quatre hores sobre quatre dels temes que s'inclouen en el programa que figura en l'annex I, d'acord amb la distribució de matèries següent: un del bloc I, un del bloc II, un del bloc III i un del bloc IV.  
El tribunal ha de traure a l'atzar, immediatament abans de l'inici de l'exercici, els quatre temes que, obligatòriament, s'han de desenvolupar.  
L'exercici és eliminatori i es qualifica de 0 a 30 punts. Cal obtenir un mínim de 15 punts en el total de l'exercici i, en tot cas, un mínim de 2 punts en cadascun dels temes per a passar a l'exercici següent. A l'efecte de valoració, cada tema es qualifica de 0 a 7,5 punts. Són criteris de valoració dels exercicis el rigor i el coneixement dels temes i en particular de les normes, els conceptes i les institucions. Així mateix, es valora la claredat, la coherència, la sistematització i la fluïdesa de l'exposició.  
L'exercici s'ha d'ajustar a les normes següents: una vegada han acabat d'escriure les persones aspirants, han d'introduir els fulls que han redactat en un sobre, la solapa del qual han de signar juntament amb les persones que exercisquen la presidència i la secretaria del tribunal, sota la custòdia del qual queden tots els sobres.  
Quan corresponga, d'acord amb la base de la convocatòria, les persones aspirants han d'obrir els sobres signats per elles davant el tribunal. En aquest moment, en presència de, com a mínim, un membre del tribunal, s'han de fer còpies dels exercicis per als membres del tribunal presents i, a continuació, les persones aspirants han de procedir a la lectura, en acte públic, dels fulls que hagen redactat. Les persones aspirants que no complisquen el que prescriu aquesta norma perden tots els drets.  
  
La lectura de l'exercici s'ha d'enregistrar, llevat que el tribunal acorde el contrari.  
  
1.3. Part pràctica  
La part pràctica de l'oposició consisteix en l'exercici següent:  
Resolució motivada per escrit d'un cas pràctic sobre qüestions de les matèries relacionades en els blocs II, III i IV de temes de l'annex I. Per a la realització de l'exercici, les persones aspirants disposen dels elements que, en suport electrònic, els facilite el tribunal.  
  
En aquest exercici, el tribunal ha de proposar tres casos pràctics relacionats amb els blocs II, III i IV de temes de l'annex I. Se n'ha d'extraure un a l'atzar en el moment anterior de l'inici de l'examen perquè el desenvolupen les persones aspirants.  
Per a fer l'exercici les persones aspirants disposen d'un màxim de quatre hores. El tribunal ha de puntuar l'exercici fins a un màxim de 25 punts. Queden eliminades les persones aspirants que no arriben a una puntuació de 12,50 punts. Són criteris de valoració dels exercicis, a més dels criteris esmentats per al primer exercici, la capacitat per a exposar correctament les propostes per a solucionar el cas que es formulen, la sistemàtica, la capacitat d'anàlisi i raonament i la capacitat d'expressió.  
  
L'exercici s'ha d'ajustar a les normes següents: una vegada han acabat d'escriure les persones aspirants, han d'introduir els fulls que han redactat en un sobre, la solapa del qual han de signar juntament amb les persones que exercisquen la presidència i la secretaria del tribunal, sota la custòdia del qual queden tots els sobres.  
Quan corresponga, d'acord amb la base de la convocatòria, les persones aspirants han d'obrir els sobres signats per elles davant el tribunal. En aquest moment, en presència de, com a mínim, un membre del tribunal, s'han de fer còpies dels exercicis per als membres del tribunal presents i, a continuació, les persones aspirants han de procedir a la lectura, en acte públic, dels fulls que hagen redactat. Les persones aspirants que no complisquen el que prescriu aquesta norma perden tots els drets.  
  
La lectura de l'exercici s'ha d'enregistrar, llevat que el tribunal acorde el contrari.  
  
1.4. Prova de valencià  
Consisteix en una prova escrita tipus test a determinar pel tribunal sobre coneixements del valencià amb una durada de trenta minuts. Aquest exercici té caràcter obligatori i no eliminatori i es qualifica de 0 a 5 punts.  
L'exercici s'ha de fer en paper anònim i s'ha d'ajustar a les normes següents: una vegada han acabat d'escriure les persones aspirants, han de lliurar l'exercici a la persona que exercisca la secretaria del tribunal, que ha d'anotar un número clau en cada exercici i solapa identificativa i separar les solapes amb la identificació de les persones aspirants. Aquestes s'han d'introduir en un sobre i, una vegada tancat, han de signar en la junta de la solapa la presidència i la secretaria del tribunal i alguna de les persones aspirants que hagen presenciat aquestes actuacions. El sobre ha de quedar sota la custòdia de la secretaria del tribunal fins que es corregisquen i es qualifiquen tots els exercicis.  
Així mateix, en un altre sobre s'han d'introduir els exercicis. Aquest sobre igualment l'han de tancar i signar la presidència, la secretaria del tribunal i alguna de les persones aspirants que hagen presenciat aquestes actuacions. El sobre ha de quedar sota la custòdia de la secretaria del tribunal fins que es lliure a la persona designada per a corregir la prova.  
  
El tribunal pot demanar l'assessorament del Servei de Publicacions i Assessorament Lingüístic de les Corts Valencianes.  
  
1.5. Qualificació de la fase d'oposició  
Cada membre del tribunal, amb la deliberació prèvia corresponent, ha de qualificar motivadament l'exercici primer (part teòrica) i l'exercici segon (part pràctica). La puntuació de cadascun dels exercicis s'obté amb la mitjana aritmètica de les puntuacions de cadascun dels membres del tribunal, mitjana que s'ha de fixar com a qualificació de la persona aspirant en l'exercici de què es tracte.  
El tribunal ha de determinar amb caràcter previ la valoració de les respostes de la prova de valencià i ha de publicar-la en la pàgina web de les Corts Valencianes www.cortsvalencianes.es.  
Finalitzats tots els exercicis de la fase d'oposició, s'ha de fer pública una llista de les persones aspirants amb expressió de la puntuació aconseguida.  
La qualificació de la fase d'oposició està determinada per la suma aritmètica de les qualificacions obtingudes en cadascun dels exercicis d'aquesta fase, és a dir, exercici de la part teòrica, exercici de la part pràctica i prova de valencià.  
  
1.6. Normes comunes sobre el desenvolupament dels exercicis  
La resolució de la Presidència de les Corts Valencianes que eleve a definitives les llistes de persones admeses i excloses ha d'indicar la data, el lloc i l'hora de la prova de castellà, si escau, com també de començament del primer exercici, que s'ha d'anunciar en el tauler d'anuncis de les Corts Valencianes i en la pàgina web www.cortsvalencianes.es; així mateix, s'ha de publicar en el Butlletí Oficial de les Corts Valencianes amb una antelació no inferior a trenta dies hàbils.  
En tot cas, el primer exercici no s'ha d'iniciar abans de cinc mesos des de l'última publicació en el Diari Oficial de la Generalitat Valenciana o el Butlletí Oficial de les Corts Valencianes de la convocatòria.  
En la mateixa resolució s'ha d'indicar l'ordre de crida de les persones aspirants que ha de ser, de conformitat amb Resolució de 21 de gener de 2019, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció de les persones aspirants i, si escau, dirimir els empats en tots els processos selectius que es convoquen durant l'any 2019 en el conjunt de les administracions públiques valencianes. (DOGV 8473, 28.01.2019), per ordre alfabètic de cognoms començant per la lletra F.  
L'anunci de la celebració de la resta d'exercicis l'ha de fer públic el tribunal en la seu de les Corts Valencianes i en la pàgina web www.cortsvalencianes.es, amb una antelació de deu dies hàbils com a mínim.  
  
Les persones aspirants es convoquen per a cada exercici en crida única.  
Les persones aspirants han d'observar en tot moment les instruccions dels membres del tribunal o del personal col·laborador o assessor durant la celebració dels exercicis per tal que es desenvolupen adequadament. Qualsevol alteració en el desenvolupament normal dels exercicis per part d'una persona aspirant ha de quedar reflectida en l'acta corresponent. Aquesta persona aspirant pot continuar realitzant l'exercici amb caràcter condicional fins que el tribunal resolga l'incident.  
  
Abans d'iniciar cada exercici i sempre que s'estime convenient durant el desenvolupament, els membres del tribunal, els seus col·laboradors o assessors han de comprovar la identitat de les persones aspirants mitjançant la presentació del document d'identitat o document equivalent per a les persones nacionals d'altres estats a què fa referència la base segona, o del resguard amb fotografia, el passaport o el permís de conduir, sense que per a aquest efecte siguen vàlides les fotocòpies compulsades d'aquests documents. L'incompliment d'aquest requisit per alguna persona aspirant en determina l'exclusió de la realització de les proves.  
  
En el cas de familiars de persones amb nacionalitat espanyola o nacionals dels altres estats membres de la Unió Europea, han d'acreditar-ne el vincle.  
Les persones aspirants queden decaigudes en el seu dret si es personen en els llocs de celebració quan ja s'han iniciat les proves o per no assistir-hi, excepte casos de força major o en el supòsit previst en el paràgraf següent, que el tribunal ha de valorar.  
  
Si alguna de les persones aspirants no pot completar el procés selectiu a causa d'embaràs de risc o part, degudament acreditat, la seua situació queda condicionada a finalitzar-lo i a superar les fases que han quedat ajornades. Aquestes no poden demorar-se de manera que es menyscabe el dret de la resta de les persones aspirants i han de realitzar-se abans de la publicació de la llista de les persones aspirants que han superat el procés selectiu. La resolució del procés ha d'ajustar-se a un temps raonable, cosa que ha de valorar el tribunal.  
  
Durant la realització dels exercicis no es permet l'ús de telèfons mòbils o dispositius electrònics.  
Les persones aspirants poden utilitzar, durant les proves selectives, qualsevol de les llengües oficials a la Comunitat Valenciana.  
  
La persona que presideix el tribunal ha d'adoptar les mesures oportunes per a garantir que els exercicis de la fase d'oposició en què això siga possible es corregeixen sense conèixer la identitat de les persones aspirants.  
  
2. Fase de concurs  
Finalitzada la fase d'oposició, juntament amb el resultat de l'últim exercici de la fase d'oposició, el tribunal ha d'exposar al públic en el tauler d'anuncis de les Corts Valencianes i en la pàgina web www.cortsvalencianes.es la llista de persones aspirants que, per haver superat tots els exercicis eliminatoris, han de passar a la fase de concurs.  
A les persones incloses en la citada llista se'ls ha de concedir un termini de deu dies hàbils perquè presenten la sol·licitud (segons el model que figura en l'annex III), dirigida a la Presidència de les Corts Valencianes, en el registre de la cambra, en la qual s'especifiquen l'experiència i la resta dels mèrits a l'efecte de la baremació, i l'acompanyen amb la documentació acreditativa de l'experiència i la resta dels mèrits previstos en la convocatòria.  
Aquelles persones que no presenten la sol·licitud esmentada en el paràgraf anterior o no la presenten dins de termini, perden el dret que la seua experiència i resta de mèrits es valoren.  
Si l'experiència i la resta dels mèrits relacionats en la sol·licitud ja consten en el Departament de Recursos Humans de les Corts Valencianes, únicament cal citar-los en la sol·licitud sense aportar la documentació acreditativa.  
  
2.1. Desenvolupament del concurs  
Una vegada finalitzat el termini de presentació de la documentació, el tribunal s'ha de reunir per a baremar l'experiència i la resta dels mèrits relacionats en la sol·licitud i acreditats degudament.  
Únicament es valoren l'experiència i la resta dels mèrits que s'hagen obtingut o respecte dels quals s'han complit les condicions per a obtenir-los fins a la data de finalització del termini de presentació de sol·licituds de participació en aquest procés selectiu.  
En cap cas es valoren com a mèrit les titulacions, o equivalències, que siguen requisit d'accés, ni aquelles que siguen necessàries per a obtenir altres titulacions que siguen superiors a altres presentades. Tampoc es valora el mateix mèrit en més d'un dels apartats del barem.  
  
En compliment del que hi ha estipulat en l'apartat tercer de l'Acord de gestió de les convocatòries de l'oferta pública d'ocupació de les Corts Valencianes 2018, aprovat per la Mesa de les Corts Valencianes el 17 de juliol de 2018 a proposta de la Taula Negociadora del Personal de les Corts Valencianes (Butlletí Oficial de les Corts Valencianes número 297, de 25.07.2018), en el marc de les mesures d'estabilització d'ocupació adoptades en aquest acord, aquests mèrits s'ha de classificar i puntuar d'acord amb el barem següent:  
De la puntuació total màxima (40 punts) corresponents a la fase de concurs, es valora amb 25 punts l'experiència i amb 15 punts la resta dels mèrits.  
2.2. Valoració de l'experiència (màxim 25 punts):  
1. Experiència en plaça o lloc de treball anàleg en qualsevol administració parlamentària: 0,16/mes complet treballat.  
2. Experiència en plaça o lloc de treball anàleg en altres administracions, entitats o institucions públiques: 0,08/mes complet treballat.  
  
3. Experiència en plaça o lloc de treball en qualsevol administració parlamentària: 0,08/mes complet treballat.  
4. Experiència en plaça o lloc de treball en qualsevol administració: 0,04/mes complet treballat.  
5. Experiència en lloc de treball amb funcions similars en el sector privat: 0,04/mes complet treballat.  
A l'efecte d'aplicar aquest apartat del barem s'entén que són places o llocs de treball anàlegs les que es troben classificades com a grup A1 en la plantilla de les Corts Valencianes, incloses les places d'arxiver bibliotecari documentalista que han obtingut aquesta classificació pel procés de reclassificació desenvolupat de resultes de l'Acord número 2.672/IX, de 19 de juny de 2018, adoptat per la Mesa de les Corts Valencianes, de convocatòria d'un curs selectiu d'accés al grup A1, mitjançant conversió directa de places.  
  
2.3. Valoració de la resta de mèrits (màxim 15 punts):  
Es valora la formació, les titulacions acadèmiques iguals o superiors a l'exigida en la convocatòria, el coneixement del valencià i d'idiomes:  
  
1. Formació homologada, impartida o rebuda, relacionada amb les funcions de la plaça, fins a un màxim de 8 punts, a raó de 0,01 punts per hora de formació computada.  
2. Titulacions acadèmiques oficials iguals o superiors a l'exigida en la convocatòria, fins a un màxim de 4 punts (exclosa la necessària per a l'accés).  
  
Títol de doctor 4,00 punts  
Títol oficial de màster universitari o diploma d'estudis avançats o equivalent 60 ECTS o més 1,25 punts  
 120 ECTS o més 2,50 punts  
Títol de doble grau 2,25 punts  
Títol de llicenciatura, enginyeria, grau universitari o equivalent 1,50 punts  
  
  
  
3. Coneixement de valencià, fins a un màxim de 6 punts.  
  
A1 0,25 punts  
A2 (grau oral) 0,50 punts  
B1 (grau elemental) 1,00 punts  
B2 2,00 punts  
C1 (grau mitjà) 4,00 punts  
C2 (grau superior) 6,00 punts  
  
4. Capacitació tècnica en valencià, fins a un màxim  
de 2 punts.  
Llenguatge en mitjans de comunicació 0,20 punts  
Llenguatge administratiu 0,60 punts  
Correcció de textos 1,50 punts  
5. Coneixement d'idiomes, fins a un màxim de 4 punts.  
  
Nivell A1 0,40 punts  
Nivell A2 0,80 punts  
Nivell B1 1,20 punts  
Nivell B2 1,60 punts  
Nivell C1 2,00 punts  
Nivell C2 2,40 punts  
  
  
6. Haver superat anteriorment tots els exercicis del concurs oposició per a l'accés a una plaça de categoria semblant: 1 punt.  
  
2.4. Justificació de l'experiència i la resta dels mèrits del barem  
  
La justificació documental de l'experiència i la resta dels mèrits invocats s'ha de realitzar mitjançant qualsevol mitjà de prova admès en dret i, en particular:  
- Per a títols acadèmics: original o fotocòpia compulsada.  
- Per a serveis prestats en administracions o institucions públiques: certificació expedida per l'òrgan competent.  
- Per a acreditar la docència: certificació expedida per l'òrgan competent de què es tracte.  
- Per a tots els idiomes: es valora el coneixement de llengües diferents de la llengua espanyola segons els nivells especificats, el qual s'ha d'acreditar documentalment mitjançant títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), com també tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres en la Comunitat Valenciana, tenint en compte les modificacions posteriors per ordre de la conselleria competent en matèria d'educació. La valoració del coneixement de l'idioma s'efectua puntuant exclusivament el nivell més alt obtingut en cadascun dels idiomes. Les equivalències entre els ensenyaments estan regulades en l'annex II del Reial decret 1.041/2017, de 22 de desembre.  
  
- Per a l'acreditació d'haver superat anteriorment tots els exercicis del concurs oposició per a l'accés a una plaça de categoria semblant: certificació expedida per l'administració o institució corresponent.  
  
- Per a serveis prestats en el sector privat: contractes laborals, certificacions de vida laboral i certificats TC de cotització a la Seguretat Social.  
2.5. Qualificació final del concurs  
La qualificació final del concurs s'obté amb la suma aritmètica de les puntuacions atorgades a cadascun dels apartats del barem.  
  
Una vegada baremats l'experiència i la resta dels mèrits, el tribunal ha d'exposar al públic la llista d'aspirants, amb la puntuació obtinguda en la fase de concurs, desglossada en els diferents apartats del barem, i ha de concedir-los un termini de deu dies hàbils perquè formulen, si escau, les reclamacions que estimen pertinents amb relació a l'aplicació del barem.  
  
3. Qualificació final del concurs oposició  
Una vegada resoltes les possibles reclamacions que es presenten contra la qualificació de la fase de concurs, el tribunal, mitjançant un anunci, ha de publicar en la seu de les Corts Valencianes i en la pàgina web www.cortsvalencianes.es, per a cada torn, la llista definitiva de les persones aspirants aprovades en tots els exercicis eliminatoris de la fase d'oposició amb la puntuació final obtinguda en el concurs oposició.  
  
La qualificació final del concurs oposició es determina per la suma aritmètica dels punts obtinguts en tots els exercicis de la fase d'oposició i en la fase de concurs.  
Els casos d'empat que hi haja en la puntuació final s'ha de dirimir de la manera següent:  
En primer lloc, s'ha d'ajustar a la major puntuació obtinguda en la fase d'oposició.  
En segon lloc, si persisteix l'empat, aquest s'ha de dirimir per la puntuació major obtinguda en els diferents apartats del barem del concurs, pel mateix ordre numèric en el qual figuren relacionats.  
En tercer lloc, si l'empat és entre persones de diferent sexe, s'ha de dirimir a favor del sexe infrarepresentat dins el col·lectiu de persones que formen part del cos del subgrup en qüestió, en la data de publicació d'aquesta convocatòria.  
En quart lloc, si persisteix l'empat, s'ha de dirimir per sorteig.  
  
Octava. Tribunal  
La presidència de la cambra ha d'ordenar la publicació del tribunal qualificador que ha de jutjar el concurs oposició en el Butlletí Oficial de les Corts Valencianes i en la pàgina web www.cortsvalencianes.es, amb una antelació mínima d'un mes abans de la data de començament de les proves.  
La Mesa de les Corts Valencianes ha de designar un tribunal amb la composició següent:  
Presidència: Lletrat major o lletrada major de les Corts Valencianes o lletrat o lletrada en qui delegue.  
Vocals:  
- Un lletrat o una lletrada de les Corts Valencianes.  
- Dues persones funcionàries de carrera de Corts Valencianes, o de qualsevol administració o institució de la Generalitat, amb titulació igual o superior a la requerida per a les places convocades.  
- Dos catedràtics, catedràtiques, professors o professores titulars d'universitat a proposta de les universitats públiques valencianes o membres d'un cos anàleg al de la convocatòria de les Corts Generals o del parlament d'una comunitat autònoma.  
Un representant del Consell de Personal amb veu, però sense vot.  
Secretaria: actua com a secretari o secretària un funcionari o funcionària de carrera de les Corts Valencianes, amb veu però sense vot.  
El tribunal queda constituït, a més, per les persones suplents respectives que, simultàniament amb les persones titulars, han de designar-se.  
La composició del tribunal ha de tendir a la paritat entre dones i homes.  
Tots els membres del tribunal han de tenir una titulació igual o superior a l'exigida per a l'accés a les places convocades.  
  
No poden ser membres del tribunal les persones funcionàries interines, el personal eventual i les persones que hagen fet tasques de preparació d'opositors o opositores en els dos anys anteriors a la convocatòria. Aquesta obligació s'aplica així mateix al personal col·laborador del tribunal.  
El tribunal s'ha de sotmetre a la regulació que, per al funcionament dels òrgans col·legiats, estableix la Llei 40/2015, d'1 d'octubre, del règim jurídic de les administracions públiques.  
Si es produeix la pèrdua de les condicions en virtut de les quals s'ha efectuat el nomenament dels membres del tribunal, després d'aquest, la Mesa de les Corts Valencianes pot procedir a la substitució consegüent del membre de què es tracte, la qual serà publicada en el Butlletí Oficial de les Corts Valencianes, com també en la pàgina web www.cortsvalencianes.es.  
El tribunal pot utilitzar, sota la seua direcció, personal col·laborador per a agilitar les proves. Així mateix, pot disposar la incorporació al seu treball de persones assessores especialistes per a les proves que considere convenients; aquestes persones han de limitar la seua actuació a l'exercici de la seua especialitat tècnica i en cap cas no tenen vot.  
Les persones que formen el tribunal, com també les persones assessores, han d'abstenir-se d'intervenir-hi i poden ser recusades per les persones aspirants quan hi concórreguen circumstàncies de les previstes en els articles 23 i 24 de la Llei 40/2015, d'1 d'octubre, de règim jurídic del sector públic. Aquesta obligació és aplicable així mateix al personal col·laborador del tribunal.  
El tribunal no pot constituir-se ni actuar sense l'assistència, almenys, de tres dels seus membres amb dret a vot, titulars o suplents, indistintament.  
Corresponen al tribunal les funcions relatives a la determinació concreta del contingut dels exercicis i a la qualificació de les persones aspirants, tant en la fase de concurs com en la d'oposició, com també, en general, l'adopció de les mesures que calga perquè es desenvolupen correctament les proves selectives, per a la qual cosa disposa de la facultat d'interpretació d'aquestes bases.  
El tribunal, a l'efecte d'indemnitzacions per assistència a les sessions, es regeix d'acord amb el que hi ha disposat en les bases d'execució del pressupost de les Corts Valencianes per a l'any 2021, com també per la normativa que es puga publicar per actualitzar-la.  
Per a comunicacions i qualsevol altra incidència, el tribunal té la seu al Palau de les Corts Valencianes, a la plaça de Sant Llorenç, número 4, de València.  
  
Novena. Llista definitiva i presentació de documents  
Finalitzat el concurs oposició, s'ha de fer pública la llista definitiva de les persones aspirants aprovades, per a cada torn, amb la puntuació total, que s'ha de l'elevar a la Mesa de les Corts Valencianes amb la proposta corresponent de nomenament com a personal funcionari de les Corts Valencianes d'un nombre d'aspirants igual al de les places convocades.  
Aquesta llista definitiva s'ha d'exposar en el tauler d'anuncis de les Corts Valencianes i publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es.  
Les persones aspirants proposades pel tribunal per a ocupar les places han de presentar en el Departament de Recursos Humans, dins el termini de vint dies hàbils comptadors a partir que es faça pública en el Butlletí Oficial de les Corts Valencianes la llista de persones aprovades, els documents següents:  
1) Certificat de naixement, expedit pel registre civil corresponent, o fotocòpia compulsada del DNI o document equivalent per a les persones nacionals d'altres estats als quals fa referència la base segona.  
  
2) Certificat mèdic acreditatiu de posseir la capacitat física i psíquica necessària per a l'exercici de les funcions del lloc de treball oferit.  
3) Fotocòpia compulsada del títol acadèmic exigible segons el que s'estableix en la base segona d'aquesta convocatòria o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga.  
  
4) Declaració jurada de no haver sigut separada del servei públic mitjançant expedient disciplinari, ni trobar-se inhabilitada penalment per a l'exercici de la funció pública.  
Les persones aspirants que no posseïsquen la nacionalitat espanyola han de presentar una declaració jurada de no estar sotmeses a sanció disciplinària o condemna penal que impedisca en el seu estat l'accés a la funció pública.  
  
  
  
Dècima. Nomenament i adscripció  
Transcorregut el termini de presentació de la documentació i una vegada comprovada la conformitat dels documents presentats, la Mesa de les Corts Valencianes ha d'efectuar el nomenament corresponent, que s'ha de publicar en el Butlletí Oficial de les Corts Valencianes, en la pàgina web de les Corts Valencianes www.cortsvalencianes.es i notificar-lo a les persones nomenades.  
Efectuat el nomenament, es procedeix a l'elecció de lloc de treball per l'ordre de qualificació per les persones que ingressen per torn de promoció interna i, seguidament, les que ingressen per torn lliure. Mitjançant una resolució de Presidència es procedeix a l'adscripció en les places assignades.  
Aquestes han de prendre possessió i incorporar-se al servei de les Corts Valencianes en el termini de vint dies hàbils, comptadors a partir de la notificació del nomenament.  
La persona aspirant seleccionada que, dins el termini establit, i excepte casos de força major, no presente la documentació acreditativa o se'n deduïsca que no té algun dels requisits exigits, no pot ser nomenada funcionària de les Corts Valencianes, sense perjudici de la responsabilitat en què pot haver incorregut per falsedat en la sol·licitud de participació.  
Sempre que els òrgans de selecció hagen proposat el nomenament del mateix nombre d'aspirants que el de places convocades, i amb la finalitat d'assegurar la cobertura d'aquestes, quan hi haja alguna renúncia de les persones aspirants seleccionades, abans del nomenament o la presa de possessió, quan alguna de les persones proposades per al nomenament no presente la documentació acreditativa del compliment dels requisits per a participar en el concurs oposició o se'n deduïsca que no té algun dels requisits exigits, la Mesa de les Corts Valencianes ha de requerir la llista complementària de les persones aspirants que, tot i haver aprovat tots els exercicis eliminatoris de l'oposició, segueixen en la puntuació final a les inicialment proposades pel tribunal, en el torn que corresponga, amb la finalitat d'efectuar-ne el nomenament com a personal funcionari de carrera.  
  
Així mateix, si es produeix la vacant d'alguna de les places de tècnic superior especialitzat o tècnica superior especialitzada (tècnic o tècnica superior en informació i documentació) oferides en aquesta convocatòria, dins el termini de dos anys des de la data de l'acord de nomenament adoptat per la Mesa de les Corts Valencianes en aquesta convocatòria, la Mesa de les Corts Valencianes pot requerir la llista de les persones aspirants que, tot i haver aprovat tots els exercicis eliminatoris de l'oposició, segueixen en la puntuació final a les inicialment proposades pel tribunal, en el torn que corresponga, amb la finalitat d'efectuar-ne el nomenament com a personal funcionari de carrera.  
  
  
Onzena. Borsa de treball  
En compliment del que hi ha estipulat en l'apartat cinqué de l'Acord de gestió de les convocatòries de l'oferta pública d'ocupació de les Corts Valencianes 2018, aprovat per la Mesa de les Corts Valencianes el 17 de juliol de 2018 a proposta de la Taula Negociadora del Personal de les Corts Valencianes i d'acord amb el que hi ha establit en l'article 59.4 de l'Estatut del personal de les Corts Valencianes (text consolidat publicat en el Butlletí Oficial de les Corts Valencianes número 320, de 15.11.2018) i en l'article 1.2 de les Normes per a la provisió dels llocs de treball de les Corts Valencianes (Butlletí Oficial de les Corts Valencianes número 330, de 22.04.1999), modificades per Acord de la Mesa del 27 de juliol de 1999 (Butlletí Oficial de les Corts Valencianes número 2, de 06.08.1999), s'estableix el següent:  
- S'ha de constituir una borsa de treball integrada per qui, tot i haver participat en aquestes proves selectives i no haver obtingut plaça de persona funcionària, haja aprovat almenys el primer dels exercicis de la fase d'oposició. Aquesta llista s'ha d'ordenar d'acord amb la puntuació final rebuda en aquest procés selectiu, prioritzant la promoció interna.  
La borsa es configura de la manera següent:  
- Hi han de figurar, en primer lloc, aquells que hagen realitzat tots els exercicis de l'oposició, prioritzant entre ells els que concorren pel torn de promoció interna i figurant, seguidament, els que concorren pel torn lliure.  
- En segon lloc, hi han de figurar aquells que hagen aprovat el segon exercici de la fase d'oposició i no hagen realitzat la prova de valencià, prioritzant entre ells el que concorren pel torn de promoció interna i figurant, seguidament, els que concorren pel torn lliure.  
  
- A continuació, hi han de figurar aquells que hagen aprovat només el primer exercici de l'oposició, prioritzant entre ells els que concorren pel torn de promoció interna i figurant, seguidament, els que concorren pel torn lliure.  
L'administració parlamentària ha de recórrer a aquesta llista quan necessite cobrir llocs de treball de tècnic o tècnica superior en informació i documentació per personal interí, sempre que reunisquen els requisits exigits per a l'accés al lloc, excepte renúncia.  
El procediment que s'ha d'aplicar en aquests casos és el que hi ha establit en l'Acord de la Mesa de les Corts Valencianes pel qual s'aprova el Reglament per a la selecció del personal interí de les Corts Valencianes (Butlletí Oficial de les Corts Valencianes número 293, de 05.12.2014).  
  
Dotzena. Protecció de dades  
D'acord amb la legislació, europea i espanyola, en protecció de dades de caràcter personal, les dades facilitades per les persones aspirants les han de tractar, en qualitat de responsable, les Corts Valencianes.  
Aquestes dades es tracten amb l'única finalitat de gestionar les sol·licituds i la participació posterior en el procés selectiu organitzat per les Corts Valencianes. Així mateix, s'utilitzen per a la gestió de les llistes de selecció.  
El nom i els cognoms; quatre xifres numèriques aleatòries del document nacional d'identitat, número d'identitat d'estranger, passaport o document equivalent; l'admissió o no a aquest procés de provisió; el motiu de l'exclusió; els resultats de les diferents fases del procés selectiu; la valoració dels mèrits; la puntuació final; l'ordre en el resultat; com també la inclusió en la llista provisional i definitiva de persones que obtenen plaça i la de les que conformen la borsa resultant del procés selectiu poden ser publicats en:  
- El tauler d'anuncis de les Corts Valencianes, segons s'estableix en l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
- En el lloc web institucional www.cortsvalencianes.es, de conformitat amb el que s'estableix per la Llei 39/2015, d'1 d'octubre, del procediment administratiu comú de les administracions públiques.  
- En el Butlletí Oficial de les Corts Valencianes.  
No obstant això, el nom i els cognoms de les persones aspirants que es troben en una situació d'especial protecció i aporten la documentació acreditativa d'aquesta s'han d'encriptar o codificar amb la finalitat de preservar-ne la seguretat.  
La base legal per al tractament de les dades de caràcter personal de les persones aspirants, amb les finalitats anteriorment esmentades, és la signatura de la sol·licitud d'admissió al procés de provisió i amb això l'acceptació de les bases de la convocatòria. Així mateix, les Corts Valencianes estan legitimades a tractar les dades personals dels candidats sobre la base del compliment de les obligacions legals que regeixen els processos de selecció en el sector públic.  
Les dades de caràcter personal aportades per les persones aspirants s'ha de conservar, com a mínim, el temps necessari per a atendre possibles reclamacions i recursos del procés de provisió i, més enllà, durant el temps necessari per a donar compliment a les obligacions legals pertinents que es deriven. Aquestes no s'han de cedir o comunicar a tercers, tret dels supòsits legalment previstos.  
Les persones aspirants als llocs de treball oferits poden exercitar els seus drets d'accés, rectificació, supressió i portabilitat de les seues dades, de limitació i oposició al seu tractament, com també a no ser objecte de decisions basades únicament en el tractament automatitzat de les seues dades, quan escaiga. A aquest efecte, han de presentar un escrit en el Registre de les Corts Valencianes, plaça de Sant Lorenzo, número 4, 46886 València.  
En l'escrit cal especificar quin d'aquests drets sol·licita que siga satisfet i, alhora, ha de mostrar o, en cas d'enviament postal, acompanyar, fotocòpia del DNI o document identificatiu equivalent. En cas que actue mitjançant representant, legal o voluntari, ha d'aportar també document que acredite la representació i document identificatiu d'aquest. Així mateix, en cas de considerar vulnerat el seu dret a la protecció de dades personals, pot interposar una reclamació davant el delegat de protecció de dades de les Corts Valencianes fruoyzbjwdhwxdqitgi@jrsvc.nw o, si escau, davant l'Agència Espanyola de Protecció de Dades www.aepd.es.  
  
Tretzena. Recursos  
Aquesta convocatòria, les seues bases i tots els actes administratius dictats per a desenvolupar-la, excepte les actuacions del tribunal, poden impugnar-los les persones interessades mitjançant la interposició d'un recurs contenciós administratiu, en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10.1.c i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, pot interposar-se potestativament un recurs de reposició davant el mateix òrgan que va dictar l'acte contra el qual es recorre,, en el termini d'un mes comptador des de l'endemà de la publicació, o qualsevol altre recurs que s'estime procedent.  
Contra els actes del tribunal es pot interposar un recurs davant la Mesa de les Corts Valencianes, en el termini d'un mes comptador a partir de l'endemà de la publicació, segons el que hi ha previst en l'article 54 de l'Estatut del personal de les Corts Valencianes (text consolidat publicat en el BOCV número 320, de 15.11.2018).  
La Mesa de les Corts Valencianes té potestat per a completar el contingut de les bases precitades i adoptar una resolució definitiva en totes les qüestions que es deriven de la aplicació.  
Cosa que es publica perquè se'n prenga coneixement, de conformitat amb el que hi ha establit en l'article 96.1 del Reglament de les Corts Valencianes.  
  
Palau de les Corts Valencianes  
València, 21 de setembre de 2021  
  
El president,  
Enric Morera i Català  
  
La secretària primera,  
Cristina Cabedo Labora  
  
  
ANNEX I  
Temari  
  
BLOC I. NORMATIVA  
Tema 1. La Constitució espanyola de 1978 (I). Títol preliminar. La monarquia parlamentària. Els drets fonamentals: contingut, protecció i suspensió. La reforma constitucional.  
Tema 2. La Constitució espanyola de 1978 (II). Les Corts Generals: estructura i funcions. El govern: formació, composició i funcions. Les relacions entre el govern i les Corts Generals. El Consell General del Poder Judicial.  
Tema 3. La Constitució espanyola de 1978 (III). Organització territorial de l'Estat. Estatuts d'autonomia: naturalesa, contingut i reforma. Distribució de competències entre l'Estat i les comunitats autònomes. El Tribunal Constitucional: elecció, organització i funcions.  
  
Tema 4. La igualtat. La Llei orgànica 3/2007, per a la igualtat efectiva de dones i homes. Llei 9/2003, de 2 d'abril, de la Generalitat, per a la igualtat entre dones i homes. Pla d'igualtat de gènere de les Corts Valencianes. La Llei orgànica 1/2004, de 28 de desembre, de mesures de protecció integral contra la violència de gènere. Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana.  
Tema 5. L'Estatut d'autonomia de la Comunitat Valenciana. L'Estatut de 1982 i les seues reformes. La Llei orgànica 1/2006, de 10 d'abril i les seues reformes. El títol I de l'Estatut. Els drets dels valencians i les valencianes. Les competències de la Comunitat Valenciana: règim jurídic i classificació. El procediment de reforma de l'Estatut.  
Tema 6. Les Corts Valencianes (I). Evolució històrica. Configuració estatutària de les Corts Valencianes. L'autonomia financera de les Corts Valencianes. Composició i sistema electoral. El Reglament de les Corts Valencianes: elaboració, contingut, reforma, interpretació i normes de desenvolupament.  
Tema 7. Les Corts Valencianes (II). Òrgans de govern i òrgans de treball. Els grups parlamentaris. Funcionament: legislatures i períodes de sessions; tipus de sessions; la publicitat de l'activitat parlamentària. El Portal de Transparència de les Corts Valencianes: la Resolució de Presidència 3/IX.  
Tema 8. Les Corts Valencianes (III): Les funcions de les Corts Valencianes: funció legislativa, funció financera, funció d'impuls i funció de control. Altres funcions.  
Tema 9. El president de la Generalitat i el Consell. Elecció, nomenament i cessament de el president de la Generalitat. El seu estatut personal i funcions. L'estatut dels expresidents de la Generalitat. El Consell de la Generalitat: seu, composició, estatut dels seus membres, funcionament i funcions.  
Tema 10. Les institucions comissionades de les Corts Valencianes i les institucions consultives i normatives de la Generalitat. El Síndic de Greuges. La Sindicatura de Comptes. El Consell Valencià de Cultura. L'Acadèmia Valenciana de la Llengua. El Comitè Econòmic i Social. El Consell Jurídic Consultiu.  
Tema 11. Les relacions ad extra de la Comunitat Valenciana. Les relacions amb l'Estat i altres comunitats autònomes. Els convenis de col·laboració amb l'Estat i altres comunitats autònomes. Les relacions amb la Unió Europea. L'acció exterior de la Comunitat Valenciana. La cooperació parlamentària dels parlaments autonòmics: la Conferència de les Assemblees Legislatives Regionals d'Europa (CALRE) i la Conferència de Presidències de Parlaments Autonòmics (Coprepa).  
  
Tema 12. La Llei 39/2015, d'1 d'octubre, del procediment administratiu comú de les administracions públiques. Objecte i àmbit subjectiu d'aplicació. Els interessats en el procediment. Els drets de les persones. Els registres administratius i l'arxiu de documents.  
  
Tema 13. La Llei 40/2015, d'1 d'octubre, de règim jurídic del sector públic. Disposicions generals. Òrgans de les administracions públiques. Funcionament electrònic del sector públic. La Llei 37/2007, de 16 de novembre, sobre reutilització de la informació del sector públic. El Decret 66/2012, de 27 d'abril, del Consell, pel qual s'estableix la política de seguretat de la informació de la Generalitat.  
  
Tema 14. La Llei orgànica 3/2018, de 5 de desembre, de protecció de dades personals i garantia dels drets digitals. Disposicions generals. Principis de protecció de dades. Drets de les persones. Responsable i encarregat del tractament. Autoritats de protecció de dades. Garanties dels drets digitals.  
Tema 15. La participació en les administracions públiques. La Llei 19/2013, de 9 desembre, de transparència, accés a la informació pública i bon govern. La Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
Tema 16. Principis constitucionals en matèria de funció pública. Les bases de règim estatutari dels funcionaris públics: marc jurídic. El Reial decret legislatiu 5/2015, de 30 d'octubre, que aprova la Llei de l'Estatut bàsic de l'empleat públic. La Llei 4/2021, de 16 d'abril, de la Generalitat, de la funció pública valenciana: objecte, principis i àmbit d'aplicació. L'Estatut del personal de les Corts Valencianes.  
  
Tema 17. El personal al servei de les administracions públiques en l'àmbit de la Generalitat. Estructuració de l'ocupació pública. El personal funcionari de carrera. El personal interí. El personal laboral. El personal eventual. Drets i deures del personal empleat públic de la Generalitat. Règim d'incompatibilitats. Responsabilitat civil, penal i administrativa amb el personal funcionari. Règim disciplinari. Especial referència a l'Estatut de personal de les Corts Valencianes.  
  
Tema 18. La Llei 16/1985, de 25 de juny, del patrimoni històric espanyol. La Llei 4/1998, d'11 de juny, del patrimoni cultural de la Comunitat Valenciana. La Llei 9/1975, de 12 de març, del llibre, i La Llei 10/2007, de 22 de juny, de la lectura, del llibre i de les biblioteques. Reial decret 582/1989, de 19 de maig, pel qual s'aprova el Reglament de biblioteques públiques de l'Estat i del Sistema Espanyol de Biblioteques. Llei 3/2002, de 13 de juny, de la Generalitat Valenciana, del llibre. Llei 4/2011, de 23 de març, de biblioteques de la Comunitat Valenciana.  
Tema 19. Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual. Delictes contra la propietat intel·lectual. Reial decret 281/2003, de 7 de març, pel qual s'aprova el Reglament del Registre General de la Propietat Intel·lectual. Llei 23/2011, de 29 de juliol, de dipòsit legal. Reial decret 635/2015, de 10 de juliol, pel qual es regula el dipòsit legal de les publicacions en línia. Decret 2.984/1972, de 2 de novembre, pel qual s'estableix l'obligació de consignar en tota mena de llibres i fullets el número ISBN (International Standard Book Number). Ordre PRE/2418/2015, de 6 de novembre, per la qual es regula el número d'identificació de les publicacions oficials.   
Tema 20. Reial decret 1.708/2011, de 18 de novembre, pel qual s'estableix el Sistema Espanyol d'Arxius i es regula el Sistema d'Arxius de l'Administració General de l'Estat i dels seus Organismes Públics i el seu règim d'accés. Llei 3/2005, de 15 de juny, de la Generalitat Valenciana, d'arxius. Decret 50/2018, de 27 d'abril, del Consell, pel qual es regula la gestió documental, l'organització i el funcionament dels arxius de la Generalitat.  
  
BLOC II. ARXIVÍSTICA  
Tema 1. L'arxivística. Concepte i evolució. L'arxiu. Concepte i evolució històrica. Funcions dels arxius i tipologies.  
Tema 2. El fons de l'arxiu: concepte i aplicació dels principis de l'arxivística. Organització i tractament de les agrupacions documentals.  
  
Tema 3. Els sistemes arxivístics. El sistema arxivístic espanyol: estructura i òrgans. El sistema arxivístic valencià: estructura i òrgans.  
  
Tema 4. Directrius i altres normes de la Unió Europea en matèria d'arxius i gestió documental. El sistema d'arxius de la Unió Europea. Organismes internacionals arxivístics. La cooperació arxivística nacional i europea.  
Tema 5. L'arxiu parlamentari: fons, característiques i funcions. Models d'organització i gestió arxivística en els parlaments. Planificació i organització dels serveis a usuaris. L'Arxiu de les Corts Valencianes.  
Tema 6. El sistema de gestió documental. Definició, característiques, estructura i implantació. Models de política de gestió documental i estàndard. Instruments, processos arxivístics i polítiques. La norma ISO 15288 i la norma ISO 30151.  
Tema 7. El document d'arxiu. Definició, tipologia, caràcters i valors. La formació de l'expedient, tramitació i tractament arxivístic.  
  
Tema 8. Classificació documental. El quadre de classificació: concepte, metodologia d'elaboració i implantació. L'ordenació de documents.  
Tema 9. Valoració i selecció de documents d'arxiu: terminis de conservació, accés i transferència. Normativa, òrgans i procediments. La valoració i selecció de documents en les Corts Valencianes.  
  
Tema 10. La descripció arxivística. Principis, metodologies i instruments. La normativa nacional i internacional. Llenguatges documentals. La indexació i recuperació documental. Aplicació als arxius.  
  
Tema 11. La difusió dels arxius. Plataformes i portals de difusió de la informació arxivística. Estratègies de màrqueting i comunicació. Vessant social, pedagògica i d'investigació. Dinamització cultural.  
  
Tema 12. L'edifici, els dipòsits i altres instal·lacions de l'arxiu. Característiques arquitectòniques, mesures ambientals i de seguretat. Planificació de contingències i desastres. Materials i suports. Mesures de prevenció i correcció.  
Tema 13. El règim d'accés als documents dels diferents tipus d'arxius. Estratègies d'aplicació.  
Tema 14. La gestió de la qualitat en els arxius. Normes ISO, manuals de qualitat i bones pràctiques per a la gestió de documents: conceptes, analogies i diferències.  
Tema 15. El document fotogràfic i audiovisual. L'arxiu audiovisual de les Corts Valencianes.  
Tema 16. Digitalització de documents: tècniques, procediments i estàndards. Directrius nacionals i internacionals. Gestió de projectes de digitalització. La digitalització certificada.  
Tema 17. El document electrònic: concepte, característiques, cicle de vida i tractament arxivístic. L'expedient administratiu electrònic. Polítiques de gestió de documents electrònics. Les metadades en la gestió de documents electrònics.  
Tema 18. L'administració electrònica i la gestió documental. Marc jurídic i afectacions pràctiques. Protocols d'identificació i signatura electrònica corporativa. Normativa aplicable i elements bàsics. Requeriments funcionals per als sistemes de gestió de documents electrònics. Requeriments per a aplicacions informàtiques d'arxiu electrònic. Reenginyeria de procediments i tramitació administrativa electrònica.  
  
Tema 19. L'Esquema Nacional d'Interoperabilitat. Normes tècniques i guies d'aplicació.  
Tema 20. Polítiques de preservació de documents electrònics. Models i elements bàsics. Estratègies d'implementació. Catàleg de formats. Arxiu de la web.  
  
BLOC III. BIBLIOTECA  
Tema 1. Concepte de biblioteca. Objectius, funcions i serveis dels diferents tipus de biblioteques: nacionals, públiques, universitàries i especialitzades.  
Tema 2. La biblioteca parlamentària. La Biblioteca del Congrés dels Estats Units. La biblioteca del Parlament Europeu. Les biblioteques parlamentàries espanyoles. La Biblioteca de les Corts Valencianes.  
Tema 3. Planificació i construcció de biblioteques: arquitectura, equipament i gestió dels espais. Mesures mediambientals, de seguretat i prevenció. Principis d'actuació en cas d'emergència o desastre en biblioteques.  
Tema 4. Selecció i adquisició dels fons bibliogràfics. Criteris, fonts i mètodes per a la constitució i el manteniment de la col·lecció. L'expurgació.  
Tema 5. L'hemeroteca. La gestió de publicacions periòdiques i seriades. Aparició i desenvolupament de les publicacions periòdiques. Les revistes digitals.  
Tema 6. La biblioteca digital. Disseny, desenvolupament i manteniment. Situació a Espanya i panorama internacional.  
Tema 7. La catalogació. Principis i regles de catalogació. Els estàndards de catalogació: les ISBD, les regles de catalogació, les RDA.  
  
Tema 8. El control d'autoritats. FRAD. FRASAD. SKOS. Gestió dels punts d'accés.  
Tema 9. Els formats de codificació. El format MARC21 de registres bibliogràfics, d'autoritats i de fons.  
Tema 10. La classificació bibliogràfica. La classificació sistemàtica i alfabètica. Principals sistemes de classificació. La classificació decimal universal.  
Tema 11. Protocols d'intercanvi de registres bibliogràfics. Principals normes per al tractament i intercanvi d'informació bibliogràfica. Models de metadades aplicades a les biblioteques.  
Tema 12. La normalització de la identificació bibliogràfica. L'ISBN, l'ISSN. El número d'identificació de les publicacions oficials (NIPO). Identificadors permanents en internet. L'identificador d'objectes digitals (DOI).  
Tema 13. Sistemes integrats de gestió bibliotecària. Situació actual i perspectives de futur. Principals sistemes integrats de gestió bibliotecària a Espanya.  
Tema 14. Sistemes de cerca i recuperació de la informació a les biblioteques. L'OPAC i les eines de descobriment. Els catàlegs col·lectius.  
Tema 15. Difusió de la informació. Màrqueting de biblioteques. Serveis presencials i virtuals. Les xarxes socials a les biblioteques: característiques, usos, exemples bibliotecaris. Elaboració i difusió en la web de productes i butlletins d'informació bibliogràfica.  
Tema 16. El préstec. Tipus de préstec. Préstec de llibres electrònics. Gestió de llicències.  
Tema 17. Els llocs web de les biblioteques: disseny, ús i accessibilitat. Recomanacions internacionals.  
Tema 18. Planificació, disseny i avaluació de biblioteques. Estadístiques de biblioteques: EHE 6256, EYW 9704. Avaluació de processos i serveis bibliotecaris: ISO 11608, ISO 16635. Indicadors de rendiment: ISO 11952:2014. Indicadors d'impacte: ISO 16972:2014.  
Tema 19. El llibre i l'edició en l'actualitat. Llibres electrònics, formats de lectura. Plataformes i serveis.  
Tema 20. La cooperació bibliotecària. Sistemes i xarxes de biblioteques. Altres iniciatives i experiències de cooperació. Fitxer d'Autoritats Virtual Internacional (VIAF). Dialnet. Rebecca. La cooperació entre biblioteques parlamentàries. La biblioteca integrada. Europeana.  
  
BLOC IV. DOCUMENTACIÓ  
Tema 1. Els serveis d'informació i documentació en els parlaments: estructura. Principals parlaments europeus. El Departament de Documentació de les Corts Valencianes. Ètica i deontologia de la informació i la documentació. Codis ètics.  
Tema 2. Serveis als usuaris. Serveis de suport al treball parlamentari: diputats, diputades i comissions. Gestió de la comunicació amb la societat: eines per a la promoció i la difusió de la informació. Espai web i posicionament en xarxes socials.  
Tema 3. L'anàlisi documental: la indexació i el resum. Les normes ISO. Els tesaurus: normes d'elaboració i manteniment. El tesaurus Eurovoc.  
Tema 4. Els llenguatges de marcatge aplicats a la gestió de la informació. Ús dels diferents llenguatges, especialment amb el document jurídic. Els llenguatges: SGML, HTML i XML.  
Tema 5. Les dades massives (big data). Anàlisi de dades massives. Mineria de dades (data mining). Verificació de la informació.  
Tema 6. Concepte de dades obertes. Política de dades obertes i ciència oberta a Europa. Les dades obertes en els parlaments.  
Tema 7. La investigació en el camp de la informació i la documentació. Bibliometria i infometria aplicada a la documentació: concepte, tipus d'anàlisi. Normalització.  
Tema 8. Informació i documentació en ciències socials i humanitats. Fonts i recursos: repositoris. Informació i documentació en ciències econòmiques i estadístiques. Fonts i recursos: repositoris.  
Tema 9. Els butlletins oficials dels governs: origen, evolució, naturalesa jurídica i estructura. El Boletín Oficial del Estado (BOE). L'ELI (European Legislation Identifier). Publicacions oficials de governs de les comunitats autònomes. El Diari Oficial de la Generalitat Valenciana (DOGV). Accés a la informació i la seua difusió.  
Tema 10. Les publicacions dels governs europeus. Principals publicacions oficials. Accés i bases de dades.  
Tema 11. Les publicacions oficials dels parlaments. Contingut i accés: butlletins oficials i diaris de sessions del Congrés dels Diputats, el Senat, les Corts Generals i de les assemblees legislatives de les comunitats autònomes. El Butlletí Oficial de les Corts Valencianes i els diaris de sessions de les Corts Valencianes. L'edició digital i la seua difusió.  
  
Tema 12. La documentació judicial espanyola: tipologia, estructura i continguts. Jurisprudència del Tribunal Constitucional, del Tribunal Suprem i del Tribunal Superior de Justícia de la Comunitat Valenciana. Fonts d'informació i accés. La web oficial del Tribunal Constitucional i la web oficial del Consell General del Poder Judicial.  
Tema 13. La documentació de la Unió Europea (I): Consell, Comissió i Parlament. Principals fonts d'informació i accés. Accés al dret de la Unió Europea. La web oficial de la Unió Europea.  
  
Tema 14. La documentació de la Unió Europea (II): Tribunal de Justícia: ECLI (Identificador Europeu de Jurisprudència), tipologia, fonts i accés. Documentació dels òrgans consultius de la Unió Europea: el Comitè de Regions i el Comitè Econòmic i Social. Documents i accés.  
  
Tema 15. La documentació del Consell d'Europa. Principals documents oficials: tipus i accés. Tribunal Europeu de Drets Humans: HUDOC. La Comissió de Venècia: tipologia documental.  
Tema 16. La documentació i les fonts d'informació dels principals organismes internacionals: sistema de Nacions Unides, principals organismes, els seus documents i portals oficials webs.  
Tema 17. L'OCDE: tipus de documents i bases de dades. L'OIT: fonts d'informació, principals documents: bases de dades. El portal oficial de l'OIT.  
Tema 18. Auditories i estudis de necessitats d'informació. Models d'acreditació de la qualitat. L'alfabetització internacional en el context digital.  
Tema 19. L'intercanvi d'informació en la xarxa i sistemes de cooperació. La IPU (la Unió Interparlamentària) i Parline (base de dades). La Secció de Biblioteques Parlamentàries i Serveis d'Investigació i Informació de l'IFLA: objectius. Xarxa Parlamenta: xarxa de cooperació dels parlaments autonòmics de l'Estat espanyol.  
Tema 20. La web semàntica i la web social. RDF I OWL. Ontologies i recomanacions de W3C. Aplicacions de la web semàntica. Dades enllaçades.